**ЗАКОН ЗА ЦЕНТРАЛЕН РЕГИСТАР НА НАСЕЛЕНИЕ**

**I. ОПШТИ ОДРЕДБИ**

**1. ПРЕДМЕТ НА ЗАКОНОТ**

**ЧЛЕН 1**

**(1) Со овој закон се уредува надлежноста на органите, структурата и содржината на Централниот регистар на население, условите на негово користење,** **како и размената на податоци помеѓу надлежните органи и лицата.**

**(2) Централниот регистар на население се води единствено во електронска форма од страна на органот на државната управа надлежен за работите од областа на информатичкото општество (во натамошниот текст: Регистарот).**

**2. ЦЕЛИ НА ЗАКОНОТ**

**ЧЛЕН 2**

(1) Регистарот за населението во Република Македонија обезбедува пристап до јавните услуги обезбедени од страна на надлежни органите и други лица.

**(2) Со воспоставувањето на Регистарот се утврдува унифициран и единствен начин на водење на поединечните бази на податоци, врз основа на утврдени стандарди и процедури, во согласност со одредбите на овој закон.**

**3. ПРИМЕНА НА ЗАКОНОТ**

**ЧЛЕН 3**

**(1) Одредбите на овој закон се применуваат за извршување на законските надлежности утврдени за органите на државната управа, органите во состав на министерствата, управните организации и самостојните органи при обезбедување на услуги за остварување на правата и обврските од интерес за населението во Република Македонија, а поврзани со податоците содржани во Регистарот.**

**(2) Одредбите на овој закон се применуваат при водење на поединечните бази на податоци за населението кои ги водат надлежните органи утврдени со овој закон.**

**(3) Одредбите на овој закон се применуваат и за пристап и обработка на податоците содржани во Регистарот од страна на другите субјекти, согласно одредбите на овој закон.**

**(4) Одредбите на овој закон се применуваат во однос на лични податоци што се однесуваат на граѓаните на Република Македонија, кои живеат во државата или во странство, како и податоци за странски државјани со уреден престој во Република Македонија подолго од 1 година.**

**(5) Одредбите на овој закон не се однесуваат на податоците за физичките лица кои се упатени на привремен престој во Република Македонија заради извршување на работни задачи за целите на странски дипломатски претставништва, мисии или конзуларни претставништва, членовите на нивните семејства кои престојуваат во Република Македонија, физички лица кои се исклучени од примената на домашното право врз основа на меѓународни конвенции, ниту пак содржи податоци за лица со уреден краткотраен престој во Република Македонија, како и сите други лица опфатени со Виенската конвенција за дипломатски односи од 1961 година, Виенската конвенција за конзуларни односи од 1963 година или Виенската конвенција за претставување на државите во нивните односи со меѓународните организации од универзален карактер од 1975 година.**

**4. ДЕФИНИЦИИ**

**ЧЛЕН 4**

**(1) Изразите употребени во овој закон го имаат следното значење:**

**1.Централен регистар на население претставува интегрирагана база на лични податоци на населението во Република Македонија, создадена врз основа на автоматско интегрирање на податоците содржани во поединечните бази на податоци што ги водат надлежните државни органи, во согласност со законски утврдени надлежности, преку употреба на алгоритми и логички поврзани процеси кои ги пречистуваат личните податоци на населението, а која база на податоци го содржи последниот упис, или упис на промена на личен податок на субјектите од регистарот, евидентирана во поединечната база на податоци во надлежност на конкретен државен орган – изворник.**

**2.Контролор и обработувач на податоците од Регистарот заради целите на овој закон е органот на државната управа надлежен за работите од областа на информатичкото општество.**

**3. Корисник на податоците од Регистар се надлежните органи и други субјекти кои имаат соодветно ниво на пристап до личните податоци, во зависност од својата надлежност, заради остварување на законски утврдените надлежности.**

**4. Единствен обработувач и корисник на податоците од Регистарот е** самостојниот орган на државната управа надлежен за извршувањето на дејноста на државната статистика**, во согласност со Законот за државната статистика.**

**5. Население во смисла на овој закон се сите** граѓани на Република Македонија, кои живеат во државата или во странство, како и странски државјани со уреден престој во Република Македонија подолго од 1 година.

**6. Надлежен орган за целите на овој закон се** органите на државната управа, другите државни органи, органите во состав на министерствата, управните организации и самостојните органи кои обезбедуваат законски утврдени услуги од интерес и за потребите на населението во Република Македонија.

**7. Други субјекти во смисла на овој закон се:**

**- судовите, јавните обвинителства и државното правобранителство, правни и други лица на кои со закон им е доверено да вршат јавни овластувања, органите на општините, на градот Скопје и на општините на градот Скопје и**

**- правни лица кои даваат и обезбедуваат услуги од јавен интерес, односно субјекти од областа на образовнието, здравството, финансиите, банкарството, осигурувањето, енергетиката, водоснабдувањето, електронските комуникации, поштенските услуги и комуналните услуги.**

**8. Крипција на податоци е логички поврзан процес изведен со користење на алогоритми преку којшто се обезбедува тајност и доверливост на податоците во комуникација меѓу субјектите и претставува мерка за спречување на неовластен пристап до централниот регистар на население и истовремено го потврдува интегритетот и изворот на податоците.**

**9. Изворник на податоци** е надлежен орган кој прв пат врши упис, промена или бришење на личен податок врз основа на закон и истиот има својство на контролор и обработувач на поединечните бази на податоци**.**

**10. Овластено лице во смила на овој закон е:**

**- административен службеник вработен во надлежен орган или друг субјект, кој согласно описот и видот на работните задачи е овластен да врши прием на барања за уписи или промени на лични податоци поднесени од физички лица при користењето на услугите од тој орган,**

**- функционер или административен службеник вработен во надлежен орган или друг субјект,** кој согласно описот и видот на работните задачи е овластен да издава конкретни акти во име на надлежниот орган, по претходно овластување на функционерот кој раководи со надлежниот орган или друг субјект,

- вработено лице во друг субјект кое согласно описот и видот на работните задачи е овластено да врши прием на барања поднесени од физички лица, или да издава документација во името на правно лице-друг субјект.

**11. Статус на податок е статус на конкретен сет на лични податоци што се однесуваат на конкретно физичко лице евидентирано во посебните бази на податоци и може да биде активен или пасивен податок, во зависност од тоа дали субјектот на личните податоци е починат.**

**12. Експортирање на податоци е логички поврзан процес преку користење на алгоритми за безбедно вадење на податоци од централниот регистар на население.**

**13. Податочен сет е комбинација од повеќе поединечни лични податоци што се однесуваат на конкретно физичко лице од кои може да се утврди за кое физичко лице се однесуваат и истите ја претставуваат содржината на секоја поединечна база на податоци што ја води надлежен орган, во согласност со закон.**

**14. Реално време го означува времето во кое се врши упис, промена или бришење во моментот на преземањето на конкретната активност, со отстапување од 5 минути од времето на уредно извршениот упис, промена или бришење.**

**5. НАЧЕЛА ЗА ВОДЕЊЕ НА РЕГИСТАРОТ**

**Доверливост**

**ЧЛЕН 5**

**(1) Податоците содржани во Регистарот се лични податоци и се обработуваат во согласност со закон.**

**Интегритет на податоци**

**ЧЛЕН 6**

**(1) Изворниците се должни да обезбедат крипција на комуникацијата при размена на податоците, со цел да се обезбеди нивниот интегритет.**

**Единственост**

**ЧЛЕН 7**

**(1) Податоците содржани во Регистарот се евидентирани на единствен начин и во посебните бази на податоци преку користење на логички поврзани процеси и алгоритми во функција на пречистување на податоците, согласно стандардите за квалитет на податоци.**

**Достапност**

**Член 8**

**(1) Податоците од Регистарот се достапни на надлежните органи и другите субјекти определени со овој закон и истите се користат во согласност со правилата и условите утврдени со овој закон и прописите од областа на заштита на личните податоци.**

**Унифицирана размена**

**ЧЛЕН 9**

**(1) Со цел да се воспостави унифициран начин на размена на податоците од посебните бази, министерот кој раководи со органот за државна управа надлежен за работите од областа на информатичкото општество донесува акт со кој се определуваат стандардите за квалитет на податоци во бази на податоци на надлежни органи.**

**II. НАДЛЕЖНОСТ НА ОРГАНИТЕ, СТРУКТУРА И СОДРЖИНА НА РЕГИСТАРОТ**

**1. КОНТРОЛОР И ОБРАБОТУВАЧ НА РЕГИСТАРОТ**

**ЧЛЕН 10**

**(1) Контролор и обработувач на регистарот е органот на државната управа надлежен за работите од областа на информатичкото општество кој обезбедува единствена околина за пристап на надлежните органи и други субјекти преку која се овозможува процесот на интеграција на поединечните бази на податоци кои ја претставуваат содржината на Регистарот.**

(2) Министерството за информатичко општество и администрација, во својство на контролор и обработувач, врши единствено автоматско интегрирање без право на внесување, или промена на податоците од Регистарот, согласно прописите за заштита на личните податоци.

**2. КОНТРОЛОРИ И ОБРАБОТУВАЧИ НА ПОДАТОЦИТЕ ОД ЦЕНТРАЛНИОТ РЕГИСТАР НА НАСЕЛЕНИЕ**

**ЧЛЕН 11**

**(1) Контролори и обработувачи на содржината на податоците од Регистарот се следните надлежни органи: Министерството за внатрешни работи, Министерството за правда-Управа за водење на матични книги и надлежниот орган за водење на адресниот регистар на Република Македонија.**

**(2) Надлежните органи определени со став (1) на овој член се изворници на податоците содржани во Регистарот.**

**3. НАЧИН НА ИНТЕГРАЦИЈА НА ПОДАТОЦИТЕ СОДРЖАНИ ВО ПОЕДИНЕЧНИТЕ БАЗИ НА ПОДАТОЦИ**

**ЧЛЕН 12**

(1) Интеграцијата на базите на податоци, кои што ја претставуваат содржината на Регистарот, се врши со употреба на алгоритми и логички поврзани процеси кои обезбедуваат автоматски генерирано споредување на податоците од поединечните бази на податоци на надлежните органи.

(2) Интеграцијата на податоците се врши преку единствената околина, во реално време.

**4. СОДРЖИНА НА ПОДАТОЦИТЕ ВО РЕГИСТАРОТ**

**ЧЛЕН 13**

**(1) Регистарот ги содржи следниве лични податоци:**

**1) Име**

**2) Презиме**

**3) Јазик**

**4) ЕМБГ**

**5) Пол**

**6) Датум на раѓање**

**7) Место на раѓање**

**- Држава**

**- Општина**

**- Населено место**

**8) Лични документи**

**- Документ**

**- Фотографија**

**- Број на документ**

**- Вид на документ**

**- Датум на издавање на документот**

**- Датум на важност на документот**

**- Статус на документот**

**- Место на издавање на документот**

**9) Мајка (ЕМБГ)**

**10) Татко (ЕМБГ)**

**11) Адреса на живеалиште**

**- Општина**

**- Населено место**

**- Улица**

**- Број (Број, Влез, Стан)**

**- Додаток на број**

**12) Адреса на привремен престој**

**- Општина**

**- Населено место**

**- Улица**

**- Број (Број, Влез, Стан)**

**- Додаток на број**

**13) Државјанство**

**- Држава**

**- Статус**

**- Датум на почеток**

**- Датм на престанок**

**14) Брачен статус**

**- Датум на брачен статус**

**- Сопруг/а (ЕМБГ)**

**15) Припадност на заедница**

**16) Смрт**

**- Датум на смрт**

**- Место на смрт**

**- Држава**

**- Општина**

**- Населено место**

**(2) Податоците од ставот 1 на овој член надлежните органи и другите субјекти може да ги употребуваат единствено заради обезбедување услуги на физички лица согласно закон.**

**5. НОТИФИКАЦИЈА ЗА НЕСОВПАЃАЊЕ НА ПОДАТОЦИ**

**ЧЛЕН 14**

**(1) Во случај кога постои несовпаѓање на личните податоци содржани во поединечните бази на податоци, Регистарот испраќа нотификација за несовпаѓање на податоци до изворникот на личниот податок којшто отстапува и до надлежниот орган во чијашто база на податоци е евидентирано отстапувањето.**

**(2) Во случаите од ставот 1 на овој член, за точен се смета податокот којшто е последно евидентиран за упис или промена на личен податок во соодветната база на податоци на изворникот, во согласност со закон.**

**6. НАЧИН НА КОРИСТЕЊЕ НА ПОДАТОЦИТЕ ОД РЕГИСТАРОТ**

**ЧЛЕН 15**

**(1) Надлежните органи и другите субјекти се должни да ги користат податоците од Регистарот единствено заради остварување на своите законски утврдени надлежности или заради извршување на дејноста за која се регистрирани, на начин соодветен за остварување на целта поради која ги обезбедуваат услугите за физичките лица, согласно закон.**

**(2) Овластените лица на надлежните органи и вработените во други субјекти имаат право да пристапуваат до податоците содржани во Регистарот, на начин и под услови утврдени со закон, а заради остварување на правата и обврските на физичките лица.**

**(3) Физичките лица, чиишто податоци се содржани во Регистарот имаат право на пристап единствено до своите лични податоци, заради остварување на право или исполнување на обврска пред надлежен орган или други субјекти, во смисла на овој закон.**

**III. ОПШТИ И ПОЕДИНЕЧНИ ПРАВА И ОБВРСКИ**

1. **Права и обврски на надлежните органи и другите субјекти**

**Општи обврски на надлежните органи и другите субјекти**

**ЧЛЕН 16**

**(1) При спроведувањето на одредбите на овој закон, надлежните органи и другите субјекти се должни да ги применуваат законите со кои е утврден начинот на нивното постапување при обезбедување на услугите за физичките лица, а особено прописите за заштита на личните податоци.**

**Посебни обврски на изворниците**

**ЧЛЕН 17**

**(1) Изворниците на податоците содржани во Регистарот, определени во член 11 од овој закон, се должни да ги интегрираат следните податоци:**

**1. Министерството за внатрешни работи, за административните податоци и тоа:**

- ЕМБГ

А. Лични документи

-Документ

-Фотографија

-Број на документ

-Вид на документ

-Датум на издавање на документот

-Датум на важност на документот

-Статус на документот

-Место на издавање на документот

Б. Адреса на живеалиште

-Општина

-Населено место

-Улица

-Број (Број, Влез, Стан)

- Додаток на број

В. Адреса на привремен престој

-Општина

-Населено место

-Улица

-Број (Број, Влез, Стан)

- Додаток на број

Г. Државјанство

-Држава

-Статус

-Датум на почеток

-Датм на престанок

**2. Министерство за правда-Управа за водење на матичните книги:**

А. Од матичната книга на родените:

- Име

- Презиме

- Пол

- Датум на раѓање

- Место на раѓање

-Држава

-Општина

-Населено место

- Мајка (ЕМБГ)

- Татко (ЕМБГ)

Б. Од матичната книга на венчаните:

- Брачен статус

-Датум на брачен статус

-Сопруг/а (ЕМБГ)

В. Од матичната книга на умрените:

- Смрт

-Датум на смрт

-Место на смрт

-Држава

-Општина

-Населено место

**Обврска за изворни податоци**

**ЧЛЕН 18**

**(1) Изворниците се должни да вршат упис, упис на промена, да обезбедат чување и бришење на изворните податоците, на начин и под услови утврдени со закон.**

**(2) Изворниците се должни да обезбедат безбедна интеграција на поединечните бази на податоци преку единствената околина во Регистарот.**

**(3) Начинот и условите на вршење уписи, чување и бришење на изворните податоци како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Обврска за интеграција**

**ЧЛЕН 19**

**(1) Секој изворник е должен извршениот упис, промена или бришење во поединечната база на податоци да го интегрира во Регистарот во реално време.**

(2) Секој изворник е должен веднаш да изврши и соодветна промена во статусот на податокот, доколку извршената промена на личниот податок на физичкото лице упатува на потребата и од промена на статусот на податокот и истата да ја интегрира во Регистарот во реално време.

**(3) Начинот и условите за интеграција на податоци како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Обврска за чување**

**ЧЛЕН 20**

(1) Надлежните органи и другите субјекти имаат обврска да ги чуваат архивираните и експортираните податоци, на начин и под услови утврдени со овој закон, Законот за архивски материјал и прописите за заштита на личните податоци.

(2) Архивираните податоци пред нивното експортирање се криптираат на соодветен начин во дигитализирана форма и истите се експортираат од Регистарот по истекот на со закон утврдениот рок за нивно чување, по што се предаваат во Државниот архив на Република Македонија.

**Обврска за ажурирање**

**ЧЛЕН 21**

(1) Секој изворник е должен да ги ажурира податочните сетови и промените на статусот на податоците, на начин и под услови утврдени со овој закон.

(2) Надлежните органи од ставот (1) на овој член се должни ажурираните податочни сетови да ги интегрираат во Регистарот.

(3) Контролорот и обработувач на Регистарот е должен да овозможи интеграција преку единствената околина на податочните сетови кои се криптирани, на начин и под услови утврдени со овој закон и Законот за електронско управување и електронски услуги.

**(4) Начинот и условите на ажурирање на изворните податоци како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Обврска за издавање на потврда за прием на барање за упис или упис на промена**

**ЧЛЕН 22**

**(1) Во случаите кога физичко лице иницира постапка за упис, или промена на податоци во Регистарот по пат на користење на електронска услуга од надлежен орган преку националниот портал на услуги, по извршеното генерирање на барањето, надлежниот орган на физичкото лице му издава потврда за прием.**

**(2) Надлежниот орган ја издава потврдата за прием во форма на** автоматски генерирана порака испратена преку националниот портал на услуги, во согласност со Законот за електронско управување и електронски услуги.

**(3) Содржината, начинот и условите на поднесување барање за иницирање постапка за вршење уписи на изворните податоци како и поврзаните дејствија со истите, содржината, начинот и условите за издавање потврда по поднесено барање за иницирање постапка за вршење уписи на изворните податоци како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Обврска за одржување**

**ЧЛЕН 23**

**(1)** Изворниците имаат обврска да преземат соодветни мерки за одржување на системите на кои се обработуваат базите на податоци за кои се надлежни согласно закон, да ги воспостават и да ги одржуваат единствените технолошки стандарди и процеси за интеграција во Регистарот.

**(2) Контролорот и обработувач на Регистарот има обврска за одржување на системот за интеграција во Регистарот во согласност со закон.**

**(3) Корисниците на податоците од Регистарот се должни да ги воспостават и да ги одржуваат единствените технолошки стандарди и процеси за пристап до Регистарот.**

**(4) Единствениот корисник и обработувач на Регистарот е должен да ги воспостави и да ги одржува единствените технолошки стандарди и процеси за пристап до Регистарот, соодветни на највисокото ниво на пристап до регистарот.**

**(5) Начинот, условите и мерките** за одржување на системите на кои се обработуваат базите на податоци **од ставот (1) на овој член, како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Обврска за обезбедување на единствени технолошки стандарди и процеси**

**ЧЛЕН 24**

**(1) Надлежните органи и другите субјекти се должни да преземат мерки за обезбедување на единствени технолошки стандарди и процеси, пред да им се одобри пристап до Регистарот, согласно Законот за електорнско управување и електронски услуги.**

**(2) Надлежните органи и другите субјекти се должни да ги одржуваат единствените технолошки стандарди и процеси, согласно Законот за електорнско управување и електронски услуги.**

**(3) Начинот, условите и мерките кои треба да се преземат за обезбедување на единствени технолошки стандарди и процеси како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Право на пристап и ниво на пристап**

**ЧЛЕН 25**

**(1) Надлежните органи и другите субјекти во својство на корисници на податоците од Регистарот имаат право на пристап до истите, доколку се исполнети условите определени со овој закон и со соодветните закони коишто се однесуваат на нивната надлежност или дејност.**

**(2) Степенот на пристап до податоците од Регистарот може да биде:**

* **Основно ниво на пристап**
* **Средно ниво на пристап**
* **Високо ниво на пристап**
* **Целосен пристап.**

**(3) Податоци опфатени во основно ниво на пристап се следните:**

**- Име**

**- Презиме**

**- Јазик**

**- Адреса на живеалиште**

**- Општина**

**- Населено место**

**- Улица**

**- Број (број, влез, стан)**

**- Додаток на број**

**(4) Податоци опфатени во средно ниво на пристап, покрај податоците од основно ниво на пристап, се следните:**

**- Датум на раѓање**

**- Место на раѓање**

**- Држава**

**- Општина**

**- Населено место**

**- Адреса на привремен престој**

**- Општина**

**- Населено место**

**- Улица**

**- Број (број, влез, стан)**

**- Додаток на број**

**(5) Податоци опфатени во високо ниво на пристап, покрај податоците од средно ниво на пристап, се следните:**

**- ЕМБГ**

**- Пол**

- Лични документи

-Документ

-Фотографија

-Број на документ

-Вид на документ

-Датум на издавање на документот

-Датум на важност на документот

-Статус на документот

-Место на издавање на документот

- Мајка (ЕМБГ)

- Татко (ЕМБГ)

- Државјанство

- Држава

- Статус

- Датум на почеток

- Датум на престанок

- Брачен статус

- Датум на брачен статус

- Сопруг/а (ЕМБГ)

- Припадност на заедница

- Смрт

- Датум на смрт

- Место на смрт

- Држава

- Општина

- Населено место

**(6) Целосен пристап до податоците од централниот регистар на население има единствениот корисник на Регистарот, во согласност со закон.**

**(7)** Нивото на пристап до податоците се определува според највисокиот степен на пристап на податокот којшто е содржан во рамки на податочниот сет одобрен за корисникот на податоците од Регистарот.

1. **Права и обврски на физичките лица**

**Право на увид**

**ЧЛЕН 26**

**(1) Физичките лица имаат право на увид во своите лични податоци содржани во Регистарот, по електронски пат.**

**(2) Во исклучителни случаи, доколку на физичкото лице му е потребна потврда во хартиена форма за податоците од став (1) на овој член, истата му ја издава контролорот и обработувач на Регистарот.**

**(3) Начинот и условите за вршење увид од страна на физичките лица како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**Право на нотификација поради несовпаѓање на податоци**

**ЧЛЕН 27**

**(1) Секое физичко лице чии податоци се содржани во Регистарот, во случај на несовпаѓање на неговите лични податоци, има право на нотификација преку националниот портал за услуги.**

**(2) По приемот на нотификацијата од ставот 1 на овој член, доколку евидентираниот податок кој во Регистарот е заведен како точен податок, а истиот не е точен, физичкото лице е должно да побара евидентирање на точниот податок кај изворникот на податокот.**

**(3) Физичкото лице е должно да побара евидентирање на точниот податок кај изворникот на податокот, најдоцна во рок од 30 дена од денот на приемот на нотификацијата поврзана со податокот од став 2 на овој член.**

**(4) По спроведеното евидентирање на точниот податок, физичкото лице има право на нотификација дека е извршен соодветен упис на промена на личниот податок, преку националниот портал за услуги.**

**(5) Содржината, начинот и условите на нотификацијата од став 1 на овој член како и поврзаните дејствија со истите, поблиску се уредуваат со акт кој го донесува министерот кој раководи со органот за државна управа надлежен за работите од областа на информатичкото општество, а со согласност од Владата на Република Македонија.**

**3. Одобрување на интеграција во Регистарот**

**ЧЛЕН 28**

**(1) Надлежните органи и другите субјекти имаат право да се интегрираат и да ги користат податоците од Регистарот, доколку:**

* **Се поврзани на единствената околина, односно на системот за интероперабилност,**
* **Ги имаат исполнето во целост обврските кои произлегуваат од прописите за заштита на личните податоци,**

**(2) Условите од ставот (1) на овој член ги докажува надлежниот орган или субјектот при поднесување на барањето за интеграција со Регистарот до органот на државната управа надлежен за работите од областа на информатичкото општество.**

**(3) По извршената проверка за исполнетост на условите од ставот (1) на овој член органот на државната управа надлежен за работите од областа на информатичкото општество на надлежниот орган односно друг субјект му издава потврда за интеграција во Регистарот.**

**(4) Формата и содржината на потврдата од ставот (3) на овој член ја пропишува министерот кој раководи со органот на државната управа надлежен за работите од областа на информатичкото општество.**

**4. Регистар на надлежни органи и други субјекти што користат податоци од Регистарот**

**ЧЛЕН 29**

**(1) Во Министерството за информатичко општество и администрација се воспоставува и води регистар на надлежни органи и други субјекти што користат податоци од Регистарот.**

**(2) Содржината и формата на регистарот од ставот 1 на овој член ја утврдува Министерот за информатичко општество и администрација.**

**IV. НАДЗОР**

**ЧЛЕН 30**

**(1) Надзор над примената на овој закон врши организационата единица на Министерството за информатичко општество и администрација надлежна за централниот електронски регистар на население, по претходно овластување од Министерот за информатичко општество и администрација.**

**(2) Формата и содржината на записникот и на прекршочниот налог ги пропишува Министерот за информатичко општество и администрација.**

**V. ПРЕКРШОЧНИ ОДРЕДБИ**

**Член 31**

**(1) Глоба во износ од 50 до 150 евра во денарска противвредност ќе му се изрече за прекршок на физичко лице, ако не побара евидентирање на точниот податок кај изворникот на податокот во рок од 30 дена од денот на примената нотификација за несовпаѓање на податоци, согласно член 27 став (2) и (3) од овој закон.**

**Член 32**

**(1) Глоба во износ од 1.500 до 3.000 евра во денарска противвредност ќе му се изрече за прекршок на надлежниот орган или друг субјект, ако:**

- **ги користат податоците од Регистарот спротивно на своите законски утврдени надлежности или спротивно на дејноста за која се регистрирани, согласно член 15 став (1) од овој закон,**

**- не изврши упис, упис на промена, не обезбеди чување или бришење на изворните податоци, согласно член 18 став (1) од овој закон,**

**- не обезбеди мерки за безбедна интеграција на поединечните бази на податоци преку единствената околина во Регистарот, согласно член 18 став (2) од овој закон,**

**- не обезбеди мерки за** чување и архивирање на податоците, согласно член 20 став (1) од овој закон,

- не обезбеди мерки за експортирање на податоците преку криптирање на соодветен начин во дигитализирана форма, согласно член 20 став (2) од овој закон,

**- не** ги ажурира податочните сетови, промените на статусот на податоците, не ги интегрира во Регистарот преку единствената околина ажурираните криптирани податочни сетови, согласно член 21 од овој закон,

**- не обезбеди соодветни мерки за одржување на системите на кои се обработуваат базите на податоци за кои е надлежен согласно закон, не ги воспостави и не ги одржува единствените технолошки стандарди и процеси за интеграција во Регистарот, согласно член 23 ставови (1), (3) и (4) и член 24 став (1) од овој закон,**

**- не го одржува системот за интеграција во Регистарот, во согласност со член 23 став (2) од овој закон,**

**- не обезбеди мерки за одржување на единствените технолошки стандарди и процеси, во согласност со член 24 став (2) од овој закон.**

**(2) Глоба во износ од 500 до 1.500 евра во денарска противвредност ќе му се изрече за прекршок на одговорното лице на надлежниот орган или друг субјект, ако:**

**- овозможи користење на податоците од Регистарот спротивно на своите законски утврдени надлежности или спротивно на дејноста за која се регистрирани, согласно член 15 став (1) од овој закон,**

**- не преземе мерки за** чување и архивирање на податоците, согласно член 20 став (1) од овој закон,

- не преземе мерки за експортирање на податоците преку криптирање на соодветен начин во дигитализирана форма, согласно член 20 став (2) од овој закон,

**- не преземе соодветни мерки за одржување на системите на кои се обработуваат базите на податоци за кои е надлежен согласно закон, не ги воспостави и не ги одржува единствените технолошки стандарди и процеси за интеграција во Регистарот, согласно член 23 ставови (1), (3) и (4) и член 24 став (1) од овој закон,**

**- не преземе мерки за одржување на системот за интеграција во Регистарот, во согласност со член 23 став (2) од овој закон,**

**- не преземе мерки за одржување на единствените технолошки стандарди и процеси, во согласност со член 24 став (2) од овој закон.**

**(3) Глоба во износ од 250 до 750 евра во денарска противвредност ќе му се изрече за прекршок на овластеното лице на надлежниот орган или на друг субјект, ако:**

**- овозможи пристап до податоците од Регистарот спротивно на своите законски утврдени надлежности или спротивно на дејноста за која се регистрирани, согласно член 15 став (2) од овој закон,**

**- не изврши интеграција на извршениот упис, промена или бришење од поединечната база на податоци во Регистарот во реално време, согласно член 19 став (1) од овој закон,**

- не изврши соодветна промена во статус на податок или истата не ја интегрира во Регистарот во реално време, согласно член 19 став (2) од овој закон.

**VI. ПРЕОДНИ И ЗАВРШНИ ОДРЕДБИ**

**ЧЛЕН 33**

**(1) Подзаконските акти определени со овој закон ќе бидат донесени во рок од три месеци од денот на влегувањето во сила на овој закон.**

**(2) Министерството кој раководи со органот за државна управа надлежен за работите од областа на информатичкото општество ќе го воспостави Централниот регистар на население, најдоцна во рок од три месеци од денот на влегувањето во сила на овој закон.**

**ЧЛЕН 34**

**(1) Овој закон влегува во сила осмиот ден од денот на неговото објавување во Службен весник на Република Македонија, а ќе започне да се применува во рок од три месеци од денот на влегувањето во сила.**

**(2) Одредбите од овој закон кои се однесуваат на други субјекти, ќе започнат да се применуваат во рок од една година од денот на примената на овој закон.**